**A venit, a venit Baba iarnă…**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A venit, a venit Baba Iarnă,

Şi e frig, vai ce-i frig pe afară,

Sus pe-o creangă de nuc, zgribulite,

Stau cinci vrăbii cuminţi şi o cioară.

– Carr! Carr! Carr! Ce mai frig! Croncăneşte

Înfoiată o cioară din pom.

Un motan, alergând, se-ncălzeşte,

Iar pe drum nici ţipenie de om.

A venit, a venit Baba Iarnă,

Nici un fulg, nici un fulg pe Pământ.

Pomii dârzi şi tăcuţi, ca soldaţii,

Trişti îşi leagănă braţele-n vânt.

Deodată – minune, un fulg,

Primul fulg rătăcit a zburat!

Şi porneşte să ningă, să ningă,

Şi trei zile a nins ne-ncetat!

Şi e alb, vai ce-i alb întreg satul,

Din hogeaguri se-mprăştie fum,

Pe crenguţe doar stoluri de vrăbii,

Dar e zarvă, ce zarvă-i pe drum?!

Au ieşit de prin case copiii.

Din troienele albe şi moi

Se înalţă rapid trei băbuţe,

Vai ce iarnă frumoasă-i la noi!